РЕГЛАМЕНТ (ЕС) № 1227/2009 НА СЪВЕТА
от 15 декември 2009 година
за отмяна на Регламент (ЕО) № 1859/2005 за налагане на някои ограничителни мерки по отношение на Узбекистан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215, параграф 1 от него,
като взе предвид Обща позиция 2007/734/ОВППС на Съвета от 13 ноември 2007 г. относно ограничителни мерки по отношение на Узбекистан (1), изменена и продължена с Обща позиция 2008/843/ОВППС (2) на Съвета,
като взе предвид съвместното предложение на върховния представител на Съюза по въпросите на външните работи и на Комисията,
като има предвид че:
(1)
Регламент (ЕО) № 1859/2005 на Съвета от 14 ноември 2005 г. за налагане на някои ограничителни мерки по отношение на Узбекистан (3) забранява продажбата, доставката, прехвърлянето или износа към Узбекистан на оборудване, което може да се използва за вътрешни репресии, както и осигуряването на определени видове финансиране, финансово подпомагане или техническа помощ за физически или юридически лица, образувания или органи в Узбекистан или за използване в Узбекистан.
(2)
На 27 октомври 2009 г. Съветът реши, че ограничителните мерки по отношение на Узбекистан, предвидени в Обща позиция 2007/734/ОВППС, изменена и продължена с Обща позиция 2008/843/ОВППС, не следва да се продължават, след като действието им изтече на 13 ноември 2009 г.
(3)
Поради това е целесъобразно Регламент (ЕО) № 1859/2005 да се отмени, считано от изтичането на ограничителните мерки, изложени в Обща позиция 2007/734/ОВППС,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1859/2005 се отменя.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 14 ноември 2009 година
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2009 година.